## Uredba o unutarnjem ustrojstvu Državne uprave za vode

### NN 70/2001 (3.8.2001.), Uredba o unutarnjem ustrojstvu Državne uprave za vode

# VLADA REPUBLIKE HRVATSKE

if !supportEmptyParas endif

1204

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2001), Vlada
Republike Hrvatske je na sjednici održanoj 26. srpnja 2001. godine, donijela

## UREDBU

### o unutarnjem ustrojstvu DrŽavne uprave za vode

I. OPĆE ODREDBE

Članak 1.

Ovom Uredbom utvrđuje se unutarnje
ustrojstvo Državne uprave za vode (u daljnjem tekstu: Državna uprava), nazivi
unutarnjih ustrojstvenih jedinica i njihov djelokrug, način upravljanja
unutarnjim ustrojstvenim jedinicama, planiranje poslova i raspored radnog
vremena u Državnoj upravi.

Sastavni dio ove Uredbe je predviđeni broj
državnih službenika i namještenika, te broj predviđenih izvršitelja za svaku
ustrojstvenu jedinicu.

Članak 2.

Unutarnje ustrojstvo, djelokrug,
upravljanje, kao i potreban broj državnih službenika i namještenika uređuje se
na način da Državna uprava može obavljati upravne i druge stručne poslove koji
su joj stavljeni u nadležnost i djelokrug.

II. UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga Državne
uprave ustrojavaju se unutarnje ustrojstvene jedinice:

1. Sektor za upravljanje vodama i

2. Odjel za pravne, analitičko-normativne,
financijsko-planske, opće, administrativne i informatičke poslove.

1. SEKTOR ZA UPRAVLJANJE VODAMA

Članak
4.

Sektor
za upravljanje vodama obavlja upravno pravne poslove i stručne poslove koji se
odnose na vodnogospodarsko planiranje, upravljanje vodama i vodnogospodarskim
sustavom, pra­ćenje i prilagodbu vodnogospodarskog razvitka s potrebama
gospodarskog razvitka, uređenje vodotoka i drugih voda i zaštitu od štetnog
djelovanja voda i leda te zaštitu od erozija i bujica, hidromelioracijsku
odvodnju i navodnjavanje zemljišta, upravljanje vodnim dobrom i njegovo
korištenje, zaštitu voda i zaštitu mora od zagađivanja s kopna, osiguravanje
zaliha voda u svrhu osiguravanja vodoopskrbe naselja vodom za piće i gospodarstva
tehnološkom vodom, korištenje vodnih snaga, planiranje i usklađivanje razvoja i
građenja javnih vodoopskrbnih sustava i javnih odvodnih sustava od državnog
interesa, korištenje voda i zaštite voda od onečišćenja, poslovi u svezi
ovlaštenih laboratorija i kemijskih pripravaka, vađenja šljunka i pijeska na
području značajnom za vodni režim, dodjelu koncesija na vodama i javnom vodnom
dobru, obavljanje upravnog nadzora u svom djelokrugu, obavljanje stručnih
poslova vezanih za međunarodnu i bilateralnu suradnju, te druge poslove iz
svojeg djelokruga.

Za
obavljanje poslova Sektora za upravljanje vodama ustrojavaju se:

1.1.
Odjel za gospodarenje vodama i

1.2.
Odjel za inspekcijski nadzor

1.1. Odjel za gospodarenje vodama

Članak 5.

Odjel za gospodarenje vodama obavlja
upravno pravne poslove neposrednog izvršavanja propisa iz oblasti vodnog
gospodarstva koji se odnose na korištenje i zaštitu od štetnog djelovanja voda
i na zaštitu voda i informatičke poslove.

Za obavljanje poslova Odjela za
gospodarenje vodama ustrojavaju se:

1.1.1. Odsjek za korištenje voda i vodnog
dobra i zaštitu od štetnog djelovanja voda i

1.1.2. Odsjek za zaštitu voda

1.1.1. Odsjek za korištenje voda i vodnog
dobra i zaštitu od štetnog djelovanja voda obavlja upravno pravne i stručne
poslove koji se odnose na korištenje voda i vodnih snaga, osiguravanje količina
i zaliha voda za piće i tehnološke potrebe, vodnogospodarsko planiranje u
okviru korištenja voda, uspostavljanje koncesijskog odnosa za korištenje voda,
praćenje ostvarivanja strateških dokumenata korištenja voda u okviru općeg
gospodarskog razvitka države, praćenje stanja u komunalnoj djelatnosti javne
vodoopskrbe s gledišta štedljivog i racionalnog korištenja voda, planiranje i
usklađivanje razvoja vodoopskrbnih sustava, izdavanje vodopravnih akata iz
svojeg djelokruga, hidromelioracijsku odvodnju i navodnjavanje zemljišta,
određivanje granice, upravljanje i korištenje vodnog dobra s uspostavom
koncesijskog odnosa za korištenje javnog vodnog dobra, utvrđivanja svojstva
javnog vodnog dobra i prestanka tog svojstva, praćenje zaliha obnovljivih ležišta
šljunka i pijeska u područjima značajnim za vodni režim s uspostavom
koncesijskog odnosa, sudjelovanje u izradi propisa, međudržavnih i međunarodnih
ugovora, izrada stručnih mišljenja i objašnjenja u svezi s primjenom i
provedbom propisa iz oblasti vodnog gospodarstva, ostvaruje suradnju sa županijskim
i gradskim uredima i Hrvatskim vodama u čijem su djelokrugu poslovi korištenja
voda, provodi upravni nadzor i nadzire rad pravnih osoba s javnim ovlastima,
obavlja i druge poslove za potrebe drugih ustrojstvenih jedinica Državne
uprave.

1.1.2. Odsjek za zaštitu voda obavlja
upravno pravne i stručne poslove koji se odnose na zaštitu površinskih i
podzemnih kopnenih voda od onečišćenja i zagađivanja, zaštitu mora od
zagađivanja s kopna, vodnogospodarsko planiranje u okviru zaštite voda,
praćenje stanja kakvoće površinskih i podzemnih voda, planiranje i usklađivanje
razvoja i izgradnje javnih sustava odvodnje i pročišćavanja otpadnih voda,
praćenje stavljanja u promet kemijskih pripravaka koji nakon uporabe mogu
dospjeti u vode, pitanja glavnog vodnogospodarskog i ostalih ovlaštenih
laboratorija za ispitivanje kakvoće otpadnih voda, poslove među­narodne
suradnje po rečenim pitanjima, poslove izdavanja vodopravnih akata,
sudjelovanje u izradi propisa iz područja zaštite voda, praćenje stanja u
oblasti zaštite voda i predlaganje mjera za poboljšanje, provođenje upravnog
nadzora i kontrola zakonitosti rada Hrvatskih voda u vezi s povjerenim javnim
ovlastima, zaštitu od štetnog djelovanja voda i leda, zaštitu od erozija i
bujica, ostvarivanje suradnje s drugim tijelima državne uprave i Hrvatskim
vodama, te međunarodnim organizacijama i institucijama, provo­đenje upravnog
nadzora nad pravnim osobama s javnim ovlastima, te obavlja i druge poslove za
potrebe drugih ustrojstvenih jedinica Državne uprave.

1.2. Odjel za inspekcijski nadzor

Članak 6.

Odjel za inspekcijski nadzor obavlja
inspekcijski nadzor nad primjenom zakona i drugih propisa iz oblasti vodnog
gospodarstva, općih i pojedinačnih akata u oblasti upravljanja vodama,
korištenju voda i vodnog dobra, zaštiti voda, uređenja vodotoka i drugih voda,
zaštiti od štetnog djelovanja voda, nadzire izvršavanje međudržavnih obveza,
radova i stanja vodnog sustava na međudržavnim i državnim vodama i vodama
obalnog mora, nadzire pripremu i provođenje Državnog plana za obranu od poplava
i stanje vodnih građevina te Državnog plana za zaštitu voda, nadzire postupanje
u skladu s vodopravnim aktima i koncesijskim ugovorima, obavlja nadzor i uvid
nad radom tijela državne uprave u županijama i Gradu Zagrebu koja obavljaju
poslove vodopravne inspekcije, koordinira rad županijske vodopravne inspekcije
i vodopravne inspekcije Grada Zagreba, obavlja upravno pravne poslove, daje
stručna mišljenja i objašnjenja u vezi s primjenom propisa iz oblasti
vodopravnog inspekcijskog nadzora, vodi propisane očevidnike, sastavlja
izvješća o izvršenim nadzorima, te predlaže godišnje planove rada i godišnja
izvješća o radu.

Za
obavljanje poslova izvan sjedišta Državne uprave predviđaju se:

1.2.1.
Samostalni izvršitelji u Rijeci, - 2 izvršitelja,

1.2.2.
Samostalni izvršitelji u Splitu, - 2 izvršitelja,

1.2.3.
Samostalni izvršitelji u Osijeku, - 1 izvršitelj,

1.2.4.
Samostalni izvršitelj u Varaždinu, - 1 izvršitelj i

1.2.5.
Samostalni izvršitelj u Slavonskom Brodu, - 1 izvršitelj.

2. ODJEL ZA PRAVNE, ANALITIČKO-
-NORMATIVNE, FINANCIJSKO-PLANSKE, OPĆE, ADMINISTRATIVNE I INFORMATIČKE POSLOVE

Članak
7.

Odjel
za pravne, analitičko-normativne, financijsko-planske, opće, administrativne i
informatičke poslove obavlja upravno pravne poslove neposrednog izvršavanja
zakona i drugih propisa, koordinira rad na izradi nacrta i prijedloga zakona i
propisa iz oblasti vodnog gospodarstva, obavlja upravni nadzor, vrši stručnu
obradu sustavnih i drugih pitanja iz oblasti vodnog gospodarstva i koordinaciju
odnosno izradu odgovarajućih stručnih elaborata i informacija, sustavnih
rješenja za zakone i propise iz oblasti vodnog gospodarstva, obavlja upravne,
pravne i financijske poslove koji nisu izrijekom stavljeni u djelokrug drugih
ustrojstvenih jedinica analitičko-normativne poslove, financijsko-planske i
računo­vodstvene poslove, opće i tehničke poslove, poslove informiranja, odnosa
s javnošću i izdavačke poslove, poslove prijama akata, upisivanja akata u
propisane očevidnike i vođenje propisanih očevidnika o aktima i o uredskom
poslovanju, otpremu akata, poslove arhive, uredske poslove, obavljanje poslova
za potrebe čelnika tijela državne uprave, poslove u svezi kontakata i
komunikacija s Hrvatskim saborom i Vladom Republike Hrvatske, središnjim
tijelima državne uprave, tijelima lokalne samouprave i pravnim osobama koje
obavljaju poslove javnih ovlasti iz djelokruga Državne uprave, prati i provodi
mjere kadrovske politike, obavlja poslove oko izbora kandidata za prijam u službu,
raspored državnih službenika i namještenika, njihov rad i napredovanje u službi
i prava iz tog odnosa, te druge poslove za potrebe drugih ustrojstvenih
jedinica Državne uprave.

III. UPRAVLJANJE UNUTARNJIM USTROJSTVENIM
JEDINICAMA

Članak 8.

Ravnatelj predstavlja Državnu upravu i
upravlja njenim radom.

Zamjenik ravnatelja zamjenjuje ravnatelja
u slučaju njegovog izbivanja ili spriječenosti, koordinira rad ustrojstvenih
jedinica i obavlja poslove koje mu povjeri ravnatelj. Za svoj rad zamjenik
ravnatelja odgovara ravnatelju.

Radom
sektora upravlja pomoćnik ravnatelja. Za svoj rad pomoćnik ravnatelja odgovara
zamjeniku ravnatelja i ravnatelju.

Radom
odjela upravlja načelnik. Za svoj rad načelnik odgovara pomoćniku ravnatelja,
zamjeniku ravnatelja i ravnatelju.

Radom
odsjeka upravlja voditelj. Za svoj rad voditelj odgovara načelniku, pomoćniku
ravnatelja, zamjeniku ravnatelja i ravnatelju.

Članak
9.

Pomoćnik
ravnatelja predlaže ravnatelju nacrt plana rada službe u Državnoj upravi,
raspoređuje poslove na unutarnje ustrojstvene jedinice i nadzire njihovo
izvršenje, određuje i nadzire način i vrijeme izvršavanja poslova i supotpisuje
akte iz djelokruga službe koje potpisuje ravnatelj, daje naputke za rad službenicima
i namještenicima, predlaže raspored službenika i namještenika, izvješćuje
ravnatelja o stanju izvršavanja poslova a obavlja i druge poslove koje mu
povjeri ravnatelj ili zamjenik ravnatelja.

Članak
10.

Načelnici
unutarnjih ustrojstvenih jedinica upravljaju unutarnjim ustrojstvenim
jedinicama, a naročito planiraju poslove koje će izvršavati unutarnja
ustrojstvena jedinica, raspoređuju poslove na pojedine službenike, daju upute
službenicima i namještenicima za izvršavanje određenog posla, prate izvršavanje
posla u unutarnjoj ustrojstvenoj jedinici, obavljaju nadzor nad radom pojedinih
službenika i namještenika, supotpisuju nacrte akata iz djelokruga unutarnje
ustrojstvene jedinice i ukazuju na probleme koji se po­jav­ljuju u radu
unutarnje ustrojstvene jedinice, te predlažu načine izvršavanja pojedinih
poslova.

Članak
11.

Ravnatelj
osniva stručni kolegij kao stručno i savjetodavno tijelo, određuje sastav
kolegija, pitanja koja će se raspravljati, te vrijeme i mjesto održavanja
sastanka.

Za
raspravljanje o pojedinim pitanjima obavljanja poslova, za utvrđivanje nacrta
propisa, davanje mišljenja i prijedloga o značajnim pitanjima iz djelokruga državne
upravne organizacije ravnatelj može osnovati stručni savjet odnosno radnu
grupu.

Članovi
stručnih povjerenstava odnosno radnih grupa izvan Državne uprave imenuju se uz
prethodno pribavljenu suglasnost čelnika odgovarajućeg tijela, službe ili druge
organizacije u kojima su zaposleni.

IV. PLANIRANJE POSLOVA

Članak 12.

Ravnatelj donosi godišnji plan rada koji
sadrži prikaz zadaća i poslova Državne uprave u određenoj godini, a posebice
izrade nacrta propisa, neposredne provedbe zakona i propisa, upravnog i
inspekcijskog nadzora, te praćenja stanja u upravnim područjima iz djelokruga
Državne uprave.

Prijedlog godišnjeg plana rada utvrđuje se
najkasnije dvadeset dana prije isteka roka za podnošenje zahtjeva za osiguranje
sredstava za sljedeću proračunsku godinu, a donosi se najkasnije do kraja
tekuće godine za sljedeću godinu.

V. RASPORED RADNOG VREMENA

Članak
13.

Tjedno
radno vrijeme Državne uprave raspoređuje se na pet radnih dana, od ponedjeljka
do petka.

Radno
vrijeme službenika i namještenika započinje svakog radnog dana u 8 sati, a
završava u 16 sati.

Ravnatelj
može, ovisno o potrebama određenih službi, za te službe, odnosno za pojedine službenike
ili namještenike tih službi, odrediti i drugačiji raspored tjednog radnog
vremena.

VI. PRIJELAZNE I ZAKLJUČNE ODREDBE

Članak
14.

Pravilnik
o unutarnjem redu Uprave donijet će ravnatelj Državne uprave, uz prethodnu
suglasnost ministarstva nadležnog za poslove opće uprave, u roku od 60 dana, od
dana stupanja na snagu ove Uredbe.

Članak
15.

Danom
stupanja na snagu ove Uredbe prestaje važiti Uredba o unutarnjem ustrojstvu Državne
uprave za vode (»Narodne novine«, broj 65/2000).

Članak
16.

Ova
Uredba stupa na snagu danom objave u »Narodnim novinama«.

Klasa:
023-03/01-01/30
Urbroj: 5030115-01-1
Zagreb, 26. srpnja 2001.

Potpredsjednica
**Željka Antunović,** v. r.

Uredba, NN 70/2001-1204